Χαλκίδα, 23/09/2026
ΣΥΛΛΟΓΟΣ ΕΡΓΑΖΟΜΕΝΩΝ Γ.Ν.ΧΑΛΚΙΔΑΣ
ΚΑΤΑΓΓΕΛΙΑ
ΑΝΕΞΕΛΕΓΚΤΗ Η ΠΑΡΟΥΣΙΑ ΣΚΥΛΩΝ ΣΤΟ ΚΕΝΤΡΟ ΥΓΕΙΑΣ ΙΣΤΙΑΙΑΣ
Ο Σύλλογος Εργαζομένων του Νοσοκομείου Χαλκίδας καταγγέλλει την απαράδεκτη και επικίνδυνη κατάσταση που επικρατεί με την ανεξέλεγκτη παρουσία και κυκλοφορία σκύλων στους χώρους του Κέντρου Υγείας.
Ήδη από τον Ιούλιο είχε γίνει δημόσια καταγγελία για την παρουσία σκύλων στον χώρο υγειονομικής δομής, καθώς και για περιστατικά επιθετικής συμπεριφοράς σε βάρος ασθενών και εργαζομένων. 
Δυστυχώς, σήμερα σημειώθηκε νέο σοβαρό περιστατικό, καθώς ένα από τα σκυλιά επιτέθηκε σε πολίτη και σε εργαζόμενη του Κέντρου Υγείας. Η εργαζόμενη έκανε καταγγελία στην 5η ΥΠΕ, στην αστυνομία και ενημέρωσε το Σύλλογο εργαζομένων. 
Δεν είναι δυνατόν ένας χώρος παροχής υπηρεσιών υγείας να μετατρέπεται σε χώρο όπου σκυλιά κυκλοφορούν ανεξέλεγκτα, προσεγγίζουν ασθενείς και εργαζομένους και, σύμφωνα με τις καταγγελίες, εισέρχονται ακόμη και στους χώρους των επειγόντων περιστατικών.
Θέτουμε συγκεκριμένα και επιτακτικά ερωτήματα:
· Πόσα περιστατικά πρέπει να σημειωθούν ακόμη για να ληφθούν ουσιαστικά μέτρα;
· Ποιος έχει την ευθύνη για την ασφάλεια ασθενών, συνοδών και εργαζομένων μέσα στους χώρους της υγειονομικής δομής;
· Γιατί, παρά τις προηγούμενες αναφορές για επιθέσεις, η κατάσταση εξακολουθεί να υφίσταται;
· Έχει ενημερωθεί το αρμόδιο Τμήμα Υγιεινής και, εάν ναι, ποια ήταν η αντίδρασή του;
· Ποιοι είναι οι αρμόδιοι που μέχρι σήμερα δεν έχουν εξασφαλίσει την ασφαλή λειτουργία του χώρου;
Η ασφάλεια ασθενών και εργαζομένων δεν μπορεί να αντιμετωπίζεται ως δευτερεύον ζήτημα ούτε να επαφίεται στην τύχη.
Ζητούμε από τη Διοίκηση της 5ης ΥΠΕ και από κάθε αρμόδιο φορέα να προχωρήσουν άμεσα σε όλες τις προβλεπόμενες ενέργειες, ώστε να σταματήσει η ανεξέλεγκτη παρουσία ζώων στους χώρους του Κέντρου Υγείας και να διασφαλιστούν οι απαραίτητες συνθήκες υγιεινής και ασφάλειας.
Παράλληλα, ζητούμε να διερευνηθούν πλήρως τα σημερινά περιστατικά, να καταγραφούν επίσημα και να ληφθούν όλα τα απαραίτητα μέτρα για την προστασία των εργαζομένων και των ασθενών.
Δεν θα περιμένουμε να υπάρξει σοβαρότερος τραυματισμός για να κινητοποιηθούν οι αρμόδιοι.
Ο Σύλλογος Εργαζομένων του Νοσοκομείου Χαλκίδας απαιτεί άμεση παρέμβαση, συγκεκριμένες λύσεις και ανάληψη ευθυνών από όλους όσοι έχουν αρμοδιότητα.
[image: ]Η προστασία της ανθρώπινης ζωής, της υγείας και της            ασφάλειας στους χώρους περίθαλψης είναι αδιαπραγμάτευτη.

